PMIndiaData/PMIndiaSum huggingface dataset:
மகாகவி பாரதியாராகிய சுப்ரமணிய பாரதியின் பிறந்தநாளை முன்னிட்டு பிரதமர் அவருக்கு மரியாதை

மகாகவி பாரதியாராகிய சுப்ரமணிய பாரதியின் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார். ட்விட்டர் பதிவில் அவர் கூறியிருப்பதாவது: “போற்றுதலுக்குரிய சுப்ரமணிய பாரதியின் பிறந்தநாளன்று அன்னாரை நான் வணங்குகிறேன். அபாரமான துணிச்சல் மற்றும் தலைசிறந்த அறிவு கூர்மையின் எடுத்துக்காட்டாக ‘மகாகவி பாரதியார்‘ விளங்கினார். இந்தியாவின் முன்னேற்றத்தை குறித்தும், ஒவ்வொரு இந்தியரின் வளர்ச்சி குறித்தும் அவர் மாபெரும் கனவு கண்டார். பல்வேறு துறைகளில் அவரது கனவுகளை நிறைவேற்ற நாம் பாடுபட்டு வருகிறோம்.”
பகத் சிங், ராஜகுரு  மற்றும் சுக்தேவ் மறைந்த நாள் – பிரதமர் அஞ்சலி

பகத் சிங், ராஜகுரு மற்றும் சுக்தேவ் உயர் தியாகம் புரிந்த நாளை முன்னிட்டு பிரதமர் திரு. நரேந்திர மோடி அவர்களுக்கு அஞ்சலி செலுத்தினார். “பகத் சிங், ராஜகுரு மற்றும் சுக்தேவ் உயிர் தியாகம் புரிந்த நாளை முன்னிட்டு அவர்களுக்கு நான் தலைவணங்குகிறேன். பல தலைமுறையினருக்கு தூண்டுகோலாக இருக்கும் அவர்களின் வெல்லமுடியாத வீரம் மற்றும் தேசப்பற்றிற்கு நான் மரியாதை செலுத்துகிறேன். தங்கள் வருங்கால சங்கதியினர் சுதந்திரத்தை சுவாசிக்க வேண்டும் என்று இவர்கள் மூவரும் இளம் வயதிலேயே தங்கள் உயிரை தியாகம் புரிந்தனர். என்று பிரதமர் கூறியுள்ளார்.
ராணி வேலு நாச்சியாரின் பிறந்தநாளில் அவரைப் பிரதமர் நினைவுகூர்ந்தார்

ராணி வேலு நாச்சியாரின் பிறந்தநாளில் அவருக்குப் பிரதமர் திரு நரேந்திர மோடி புகழாரம் சூட்டினார். டுவிட்டரில் பிரதமர் தமிழ்மொழியில் பதிவிட்டிருப்பதாவது; “வீரமங்கை ராணி வேலுநாச்சியாரின் பிறந்தநாளில் அவரை நினைவு கூறுகிறேன். அவரது வீரமும் துணிச்சலும் எதிர்கால தலைமுறைக்கு எழுச்சியூட்டும். அடக்குமுறையை எதிர்த்துப் போராடிய அவரின் ஆளுமை வியப்பிற்குரியது. மகளிர் சக்தியின் மகிமையை உணர்த்திய அவரை வணங்கி மகிழ்கிறேன்.” ————————–
டாக்டர் டெஹம்டன் உத்வாடியாவின் மறைவுக்கு பிரதமர் மோடி இரங்கல் தெரிவித்துள்ளார்

டாக்டர் டெஹம்டன் உத்வாடியாவின் மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார். ட்விட்டர் செய்தியில் பிரதமர் கூறியிருப்பதாவது : "டாக்டர் டெஹெம்டன் உத்வாடியா மருத்துவத் துறையில் ஓர் அழியாத அடையாளத்தை விட்டுச்சென்றுள்ளார். அவரது புதிய கண்டுபிடிப்புகளுக்காகவும், சிகிச்சை முறைகளில் காலத்திற்கேற்ப இருக்க வேண்டும் என்ற எண்ணத்திற்காகவும் பரவலாக மதிக்கப்படுகிறார். அவரது மறைவால் வேதனை அடைந்தேன். அவரது குடும்பத்தினருக்கு ஆழ்ந்த இரங்கல். அவரது ஆன்மா சாந்தி அடையட்டும்.”
பிரதமருடன் ஜமியாத் உலாமா-ஐ- ஹிந்த் தலைவர்கள் சந்திப்பு

ஜமியாத் உலாமா-ஐ- ஹிந்த் அமைப்பைச் சேர்ந்த இஸ்லாமிய சமூகத்தை சேர்ந்த 25 தலைவர்கள், பிரதமர் திரு. நரேந்திர மோடியை இன்று சந்தித்தனர். குழுவினரை வரவேற்ற தேசிய பாதுகாப்பு ஆலோசர் திரு.அஜித் தோவல், உலகம் முழுமையும் இன்று இந்தியாவை உற்றுநோக்குவதாகவும், தேசத்தை முன்னெடுத்து செல்வது இந்திய சமூகத்தை சேர்ந்த அனைத்து பிரிவினரின் பொறுப்பாகும் என்றார். குழுவை சேர்ந்த தலைவர்கள் திரு.தோவலின் கருத்தை ஒப்புக்கொண்டனர். அவர்கள் பிரதமரின், அனைவரும் இணைவோம், அனைவரும் உயர்வோம் என்ற அறைகூவலைத் தொடர்ந்து அனைவரும் ஒன்றாக நாட்டை முன்னெடுத்து செல்வதை நோக்கமாக கொண்டிருக்க வேண்டும் எனத் தெரிவித்தனர். பிரதமரின் கனவை பாராட்டிய குழுவின் உறுப்பினர்கள், நாட்டு மக்கள் அவர் மீது கொண்டுள்ள நம்பிக்கையின் மூலம் சமூகத்தின் அனைத்து பிரிவினருக்கு அவர் வளத்தையும் நல்வாழ்வையும் உறுதி செய்வார் எனக் கூறினர். அவர்கள், புதிய இந்தியாவை உருவாக்கிட இஸ்லாமிய சமூகம் சரிசமமான பங்குதாரராக இருக்க விரும்புவதாகவும் கூறினர். தீவிரவாதம் மிகப் பெரிய சவால் எனக் குறிப்பிட்ட அவர்கள், தங்களது அனைத்து முயற்சிகளாலும் அதனை எதிர்க்கொள்ளும் வகையில் பொதுவான தீர்வு ஏற்படும் என எதிர்பார்ப்பதாக தெரிவித்தனர். மேலும், எத்தகைய சூழ்நிலையிலும், நாட்டின் பாதுகாப்பு அல்லது நல்வாழ்வை விட்டுக் கொடுக்காமல் உறுதி செய்வது முஸ்லீம் சமூகத்தின் பொறுப்பாகும் எனக் கூறினர். இந்தியாவிற்கு எதிரான எந்த சதியும் வெற்றி பெறுவதை முஸ்லீம் சமூகம் என்றும் அனுமதிக்காது எனவும் அவர்கள் தெரிவித்தனர். காஷ்மீர் பள்ளத்தாக்கில் உள்ள சூழ்நிலை குறித்து கவலை தெரிவித்த குழுவின் உறுப்பினர்கள், இப்பிரச்சினைக்கு பிரதமர் ஒருவரால் மட்டுமே தீர்வு காண இயலும் எனத் தெரிவித்தனர். மும்முறை தலாக் பிரச்சினையில், பிரதமரின் நிலைப்பாட்டிற்கு அவர்கள் பாராட்டு தெரிவித்தனர். கல்வி நிறுவனங்களுடன் தொடர்புள்ள குழுவின் உறுப்பினர்கள்,அரசின் முனைப்புகளான, ரொக்கமில்லா பரிமாற்றங்கள், புதிய துவக்கங்கள், மற்றும் நிதி ஆயோக் சமீபத்தில் கூட்டிய ஹக்கத்தான் போன்றவற்றில் தங்கள் நிறுவனங்கள் கண்டுள்ள முன்னேற்றம் குறித்து எடுத்துரைத்தனர். மத்திய அரசின் கீழ் செயல்படுத்தப்பட்டு வரும் சிறுபான்மையினர் நல்வாழ்வுத் திட்டங்களை குழுவினர் பாராட்டினர். குழுவின் உறுப்பினர்களை வரவேற்ற பிரதமர், ஜனநாயகத்தின் மிகப் பெரிய சக்தி நல்லிணக்கம் மற்றும் அமைதி என்றார். குடிமக்களிடையே வேறுபாடு காண்பதற்கு அரசிற்கு எந்தவித உரிமையும் இல்லை என்பதை வலியுறுத்திய பிரதம மந்திரி, இந்தியாவின் சிறப்புத்தன்மையே வேற்றுமையில் ஒற்றுமை என்பதாகும் என்றார். அவர், இந்தியாவின் புதிய சந்ததியினர், வளர்ந்து வரும் உலகாளவிய தீவிரவாதத்திற்கு இரையாக அனுமதிக்கக் கூடாது என்றார். மும்முறை தலாக் குறித்து பிரதமர், இஸ்லாமிய சமூகத்தினர் இப்பிரச்சினையை அரசியலாக்கக்கூடாது என வலியுறுத்தியதுடன், இது தொடர்பான மாற்றங்களை துவங்கிடும் பொறுப்பை குழுவினர் ஏற்கவேண்டும் எனவும் கேட்டுக் கொண்டார். ஜமியத் உல்மா-ஐ- ஹிந்தின் தலைவர், மவுலானா குவாரி சையத் முகமது உஸ்மான்; ஜமியத் உல்மா-ஐ- ஹிந்தின் பொதுச் செயலாளர் மௌலானா முகமது ஏ மதானி; மும்பை, அஞ்ஜுமன்-ஐ- இஸ்லாமின் தலைவர் டாக்டர்.ஜாகீர் ஐ காஜி; பேராசிரியர் அக்தருல் வாசி; மற்றும் மவுலானா பதாருதீன் அஜ்மல் உள்ளிட்டோர் இக்குழுவின் உறுப்பினர்களாக இடம் பெற்றிருந்தனர்.
பிரதமர் திரு நரேந்திர மோடி மற்றும் மொரிஷியஸ் பிரதமர் திரு பிரவீந்த் குமார் ஜுக்நாத் ஆகியோர் இணைந்து திட்டங்களை தொடங்கி வைக்க உள்ளனர்

இந்திய உதவியுடன் கட்டப்பட்ட சமூக வீட்டு வசதி அலகுகளை பிரதமர் திரு நரேந்திர மோடி மற்றும் மொரிஷியஸ் பிரதமர் திரு பிரவீந்த் குமார் ஜுக்நாத் ஆகியோர் ஜனவரி 20, 2022 அன்று காணொலி மூலம் திறந்து வைக்க உள்ளனர். இந்தியாவின் வளர்ச்சி ஆதரவுடன் மொரிஷியஸில் நிறுவப்படும் குடிமை சேவை கல்லூரி மற்றும் 8 மெகாவாட் சூரியசக்தி ஒளிமின்னழுத்த பண்ணை திட்டங்களையும் இரு தலைவர்களும் தொடங்கி வைக்க உள்ளனர். மெட்ரோ எக்ஸ்பிரஸ் திட்டம் மற்றும் உள்கட்டமைப்பு திட்டங்களுக்கு இந்தியா மொரிஷியசுக்கு வழங்கும் 190 மில்லியன் அமெரிக்க டாலர் கடனுக்கான ஒப்பந்தம், சிறு வளர்ச்சித் திட்டங்களை செயல்படுத்துவதற்கான புரிந்துணர்வு ஒப்பந்தம் உள்ளிட்டவையும் பகிர்ந்து கொள்ளப்படும்.
பீகாரில் ரயில்வே பாலத்திட்டங்களின் பெயர் பலகைகளை பிரதமர் திறந்து வைத்தார்.

பீகார் தலைவர் பாட்னாவில் புதிதாகக் கட்டப்பட்டுள்ள ரயில் பாதை மற்றும் சாலைப் பாலத்தின் ரயில்வே பகுதியை பிரதமர் திரு நரேந்திர மோடி இன்று நாட்டுக்கு அர்ப்பணித்து வைத்தார். இதற்கான நிகழ்ச்சி ஹாஜிப்பூரில் ஏற்பாடு செய்யப்பட்டிருந்தது. முங்கேர் என்ற இடத்தில் புதிதாக கட்டப்பட்ட ரயில்வே மற்றும் சாலைப் பாலத்தில் சரக்கு ரயில் போக்குவரத்து தொடக்கத்துக்கான பெயர் பலகையையும், ராஜேந்திர பாலத்திற்கு புல்லுக்கு அருகே மோக்காமா என்ற இடத்தில் கூடுதல் பாலத்திற்கான அடிக்கல்லையும் பிரதமர் திறந்து வைத்தார். நிகழ்ச்சியில் ஆர்வத்துடன் பங்கேற்ற பெருந்திரளான மக்களிடையே உரையாற்றிய பிரதமர் புதிதாக அர்பணிக்கப்பட்டுள்ள பாலம் போக்குவரத்தை மேம்படுத்த உதவும் என்றும் அந்தப் பகுதி மக்களிடையே பொருளாதார நிலமையையும் அது மேம்படுத்தும் என்றும் கூறினார். இந்தத் திட்டத்திற்கு திரு அடல் பிஹாரி வாஜ்பேய் பிரதமராகவும் தற்போதைய பீஹார் முதலமைச்சர் திரு நிதிஷ்குமார் ரயில்வே அமைச்சராகவும் இருந்த போது அடிக்கல் நாட்டப்பட்டது என்பதை திரு நரேந்திர மோடி நினைவு கூர்ந்தார். நாடு முழுமைக்குமான நிலையான வளர்ச்சிக்கு இந்தியாவின் கிழக்கு மாநிலங்கள் மேம்பாடு அடைய வேண்டியது அவசியம் என்ற பிரதமர் வலியுறுத்தினார். இந்திய மேம்பாட்டின் நரம்பு மையம் கிழக்கு இந்தியாவில் தான் அமைந்துள்ளது என்றார் அவர். இந்தியா வளர்ச்சி பெற வேண்டுமானால் பீஹார் மாநிலம் வளர்ச்சி பெற்றாக வேண்டும் என்றும் பிரதமர் கூறினார். அடிப்படை வசதிகள் குறிப்பாக சாலை மற்றும் ரயில் பாதைகள் மேம்பாட்டின் விதைகளை தூவி முன்னேற்றத்துக்கு வேகம் அளிக்கின்றன என்று பிரதமர் குறிப்பிட்டார். ரயில்வேக்கள் முற்றிலுமாக நவீனமயமாக வேண்டியதன் அவசியத்தை பிரதமர் வலியுறுத்தினார்.
ராஜமுந்திரி விமான நிலையத்தை சுற்றியுள்ள கிராமங்களுக்கு இணைப்பு வசதியை ஏற்படுத்தும் வகையில், விமான நிலையத்தை சுற்றி சாலை அமைப்பதற்காக விமான நிலையத்தில் உள்ள இந்திய விமான நிலையங்கள் ஆணையத்துக்கு சொந்தமான 10.25 ஏக்கர் நிலத்தை அதற்கு இணையாக ஆந்திரப் பிரதேச அரசு வழங்கும் நிலத்துடன் பரிமாறிக் கொள்ள மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ராஜமுந்திரி விமான நிலையத்தில் உள்ள இந்திய விமான நிலையங்கள் ஆணையத்துக்கு சொந்தமான 10.25 ஏக்கர் நிலத்தை, ஆந்திரப் பிரதேச மாநில அரசு வழங்கும் அதே அளவு நிலத்துக்கு இணையாக பரிமாறிக் கொள்ள ஒப்புதல் அளிக்கப்பட்டது. ராஜமுந்திரி விமான நிலையத்தை சுற்றியுள்ள கிராமங்களைச் சேர்ந்த பொதுமக்களுக்கு எளிதில் சென்றுவருவதற்கு வசதியை செய்துகொடுக்கும் வகையில், சாலை அமைக்கும் திட்டத்தின் கீழ், இந்தப் பரிமாற்றம் மேற்கொள்ளப்படுகிறது. இந்தப் பரிந்துரையின் மூலம், சாலை இணைப்பு வசதி ஏற்படும். இதன்மூலம், அந்தப் பகுதியைச் சேர்ந்த பொதுமக்கள் எளிதாக சென்றுவர முடியும். குறிப்பாக, விவசாயிகள், தங்களது விளைநிலங்களுக்கு செல்ல வசதி ஏற்படும்.
கொவிட்-19 நிலைமை குறித்து முதலமைச்சர்களுடன் பிரதமர் நாளை ஆலோசனை

அனைத்து மாநில முதல்வர்களுடன் பிரதமர் திரு நரேந்திர மோடி கொவிட்-19 நிலைமை குறித்து ஏப்ரல் 27, பகல் 12 மணியளவில் ஆலோசனை நடத்துவார். ட்விட்டர் பதிவில் பிரதமர் கூறியிருப்பதாவது, "ஏப்ரல் 27 பகல் 12 மணியளவில் அனைத்து மாநில முதல்வர்களுடன் கொவிட்-19 நிலைமை குறித்து கலந்தாலோசிக்கப்படும்."
துர்காஷ்டமி கொண்டாட்டங்களை முன்னிட்டு நாட்டு மக்களுக்கு பிரதமர் வாழ்த்து

துர்காஷ்டமியை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “அனைவருக்கும் துர்காஷ்டமி வாழ்த்துகள். அன்னை துர்காவின் ஆசி, நம் சமுதாயத்தில் மகிழ்ச்சி, அமைதியை வழங்கி, அனைத்து வகை அநீதிகளையும் அகற்றட்டும்” என்று பிரதமர் கூறியுள்ளார்.
பாராலிம்பிக் – 2016 போட்டியில் தங்க பதக்கம் வென்ற தேவேந்திர ஜஜாரியாவிற்கு பிரதமர் வாழ்த்து

ரியோவில் நடைபெற்று வரும் பாராலிம்பிக் – 2016 போட்டியில் பதக்கம் வென்ற விளையாட்டு வீரர் தேவேந்திர ஜஜாரியாவிற்கு பிரதமர் திரு. நரேந்திர மோடி வாழ்த்து தெரிவித்துள்ளார். “வரலாற்று சிறப்பு மிக்க வகையில் பாராலிம்பிக் போட்டியில் தங்க பதக்கம் வென்ற தேவேந்திர ஜஜாரியாவிற்கு எனது வாழ்த்துகள். நாங்கள் அவரை கண்டு பெருமை அடைகிறோம்”, என்று பிரதமர் குறிப்பிட்டுள்ளார்.
ஆண்களுக்கான 3000 மீட்டர் ஸ்டீபிள்சேஸ் போட்டியில் வெள்ளிப் பதக்கம் வென்ற அவினாஷ் சாப்லேக்கு பிரதமர் வாழ்த்து

பர்மிங்காம் 2022 காமன்வெல்த் விளையாட்டுப் போட்டியில் ஆடவருக்கான 3000 மீட்டர் ஸ்டீபிள் சேஸ் போட்டியில் வெள்ளிப் பதக்கம் வென்ற அவினாஷ் சாப்லேக்கு பிரதமர் திரு நரேந்திர மோடி வாழ்த்து தெரிவித்துள்ளார். அவினாஷ் சாப்லேயின் ராணுவத்துடனான தொடர்பு குறித்து குறிப்பிட்டுள்ள திரு மோடி, சாப்லேயுடனான தமது சமீபத்திய உரையாடலையும் பகிர்ந்து கொண்டுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "அவினாஷ் சாப்லே ஒரு சிறந்த இளைஞர். ஆண்களுக்கான 3000 மீட்டர் ஸ்டீப்பிள் சேஸ் போட்டியில் வெள்ளிப் பதக்கம் வென்றதில் நான் மகிழ்ச்சியடைகிறேன். ராணுவத்துடனான தனது தொடர்பு, பல தடைகளை அவர் எவ்வாறு சமாளித்தார் என்பது பற்றிய எங்களின் சமீபத்திய உரையாடலைப் பகிர்ந்து கொள்கிறோம். அவரது வாழ்க்கைப் பயணம் மிகவும் ஊக்கமளிக்கிறது. "
டாக்டர். சிந்துதாய் சப்கல் மறைவு: பிரதமர் இரங்கல்

பிரபல சமூக சேவகர் டாக்டர். சிந்துதாய் சப்கல் மறைவுக்குப் பிரதமர் திரு. நரேந்திர மோடி இரங்கல் தெரிவித்துள்ளார். குழந்தைகள் மற்றும் ஒடுக்கப்பட்ட சமூகங்களுக்காக அவர் ஆற்றிய பணிகளைப் பிரதமர் நினைவு கூர்ந்தார். டாக்டர் சிந்துதாய் சப்கலுக்கு 2021-ல் பத்மஸ்ரீ விருது வழங்கப்பட்டது. “டாக்டர் சிந்துதாய் சப்கல் அவர்கள் சமுதாயத்திற்கு செய்த உன்னத சேவைக்காக நினைவுகூரப்படுவார். அவரது முயற்சியால், பல குழந்தைகள் சிறந்த வாழ்க்கையை வாழ்கின்றனர். ஒடுக்கப்பட்ட சமூகத்தினருக்காகவும் அவர் பல பணிகளைச் செய்துள்ளார். அவர் மறைவு வேதனை அளிக்கிறது. அவரது குடும்பத்தினருக்கும் அவரைப் பின்பற்றுவோருக்கு இரங்கல்கள். ஓம் சாந்தி.”, என்று பிரதமர் தமது டுவிட்டரில் குறிப்பிட்டுள்ளார்.
இந்தியா-பிரேசில் இடையே எண்ணெய் மற்றும் இயற்கை வாயுப் பிரிவில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவுக்கும், பிரேசிலுக்கும் இடையே எண்ணெய் மற்றும் இயற்கை எரிவாயுப் பிரிவில் ஒத்துழைப்பை அதிகரிப்பதற்காக கையெழுத்தாகவுள்ள புரிந்துணர்வு ஒப்பந்தத்திற்கு ஒப்புதல் வழங்கப்பட்டது. இந்தப் புரிந்துணர்வு ஒப்பந்தம், எண்ணெய் மற்றும் இயற்கை எரிவாயுப் பிரிவில் இருதரப்புக்கும் இடையே ஒத்துழைப்பை மேம்படுத்தக் கூடியதாகும். புரிந்துணர்வு ஒப்பந்தத்தின்கீழ், பிரேசில் மற்றும் இந்தியாவில் ஆய்வு மற்றும் உற்பத்தி முன்முயற்சி, ஆராய்ச்சி மற்றும் மேம்பாடு, திரவ இயற்கை எரிவாயு திட்டங்களில் ஒத்துழைப்பு ஆகியவற்றில் வாய்ப்புகளை ஏற்படுத்துவதற்கு இருதரப்பும் பாடுபடும். எண்ணெய் எரிசக்தி, சுற்றுச் சூழல் ஆகியவற்றில் எரிசக்தி திறன், எரிசக்தி ஆராய்ச்சி மேம்பாடு, மண்டல எரிசக்தி உள்கட்டமைப்பு விரிவாக்கம் போன்ற எரிசக்தி கொள்கைகளை உள்ளடக்கிய இருதரப்புக்கு அப்பால், 3-ஆம் நாடுகளிலும் ஒத்துழைப்பை ஊக்குவிக்கும். இந்த புரிந்துணர்வு ஒப்பந்தம், இந்த மாதத்தின் பிற்பகுதியில் பிரேசில் அதிபர் இந்தியாவுக்கு வருகை தரும்போது கையெழுத்தாகும் என எதிர்பார்க்கப்படுகிறது.
நேபாளத்தின் முன்னாள் பிரதமர் சுஷில் கொய்ராலா மறைவு-பிரதமர் இரங்கல்

நேபாளத்தின் முன்னாள் பிரதமர் திரு. சுஷில் கொய்ராலா மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். அவர் தனது இரங்கல் செய்தியில் கூறியிருப்பதாவது. நேபாளத்திற்கு பல ஆண்டுகள் சேவை செய்து வந்த திரு சுஷில் கொய்ராலா மறைவினால் மூலம் நேபாளி காங்கிரஸ் ஒரு பெருந்தலைவரை இழந்து விட்டது. இந்தியா தனது முக்கியமான நண்பரை இழந்துள்ளது. அவரின் மறைவு எனக்கு மிகுந்த வருத்தத்தை அளிக்கிறது. அவர் ஆன்மா சாந்தி அடையட்டும். திரு சுஷில் கொய்ராலாவின் எளிமை நம் அனைவருக்கும் பாடம் கற்பிக்கும் வகையில் இருந்தது. இந்தத் துயரமான நேரத்தில் கொய்ராலாவின் குடும்பத்தினருக்கும் நேபாள மக்களுக்கும் எனது இரங்கலைத் தெரிவித்துக் கொள்கிறேன் என்று பிரதமர் குறிப்பிட்டுள்ளார்.
மல்யுத்தப் போட்டியின் 50 கிலோ எடைப் பிரிவில் தங்கம் வென்ற வினேஷ் போகாட்டிற்கு பிரதமர் வாழ்த்து

இந்தோனேசியா ஜகார்தா-பளிபங்கில் நடைபெற்றுவரும் 18-வது ஆசிய விளையாட்டுப் போட்டிகள் 2018-ல் மல்யுத்தப் போட்டியின் 50 கிலோ எடைப் பிரிவில் தங்கம் வென்ற வினேஷ் போகாட்டிற்கு பிரதமர் திரு. நரேந்திர மோடி வாழ்த்து தெரிவித்துள்ளார். “மற்றொரு போட்டி, மற்றொரு பதக்கம்! வினேஷ் போகத்தின் வெற்றியை இந்தியா கொண்டாடுகிறது. ஆசிய விளையாட்டுப் போட்டிகள் 2018-ல் மல்யுத்தப் போட்டியின் 50 கிலோ எடைப் பிரிவில் தங்கம் வென்றதற்காக வினேஷ் போகாட்டிற்கு வாழ்த்துகள். வினேஷின் இந்த தொடர் வெற்றி வளர்ந்துவரும் விளையாட்டு வீரர்களுக்கு ஊக்குவிப்பாக அமையும்”, என்று பிரதமர் தனது வாழ்த்து செய்தியில் கூறினார்.
தாய்லாந்து ஓபன் பேட்மின்ட்டன் போட்டியில் வெற்றிபெற்றதற்காக சாய் பிரணீத்திற்கு பிரதமர் வாழ்த்து

தாய்லாந்து ஓபன் பேட்மின்ட்டன் போட்டியில் வெற்றி பெற்றதற்காக திரு. பி. சாய் பிரணீத்திற்கு பிரதமர் திரு. நரேந்திர மோடி வாழ்த்து தெரிவித்துள்ளார். “தாய்லாந்து ஓபன் பேட்மின்ட்டன் போட்டியில் வெற்றி பெற்றதற்காக திரு. பி. சாய் பிரணீத்திற்கு வாழ்த்துகள். இந்த சாதனை மூலம் இந்தியா ஊக்கமடைந்துள்ளது என்று பிரதமர் குறிப்பிட்டுள்ளார்.
தியாகி பகத் சிங் பிறந்த நாள் – பிரதமர் அஞ்சலி

தியாகி பகத் சிங் பிறந்த நாளை முன்னிட்டு பிரதமர் திரு நரேந்திர மோடி அவருக்கு அஞ்சலி செலுத்தினார். தியாகி பகத் சிங் பிறந்த நாளை முன்னிட்டு அவருக்கு நான் தலை வணங்குகிறேன். அவரின் வீரத்தின் மூலம் இந்திய வரலாற்றில் அழிக்கமுடியாத அடையாளத்தை அவர் விட்டு சென்று உள்ளார் என்று பிரதமர் கூறியுள்ளார்.
ஆஸ்திரேலிய தொழிலாளர் கட்சியின் வெற்றிக்காகவும் பிரதமராகத் தேர்ந்தெடுக்கப்பட்டதற்காகவும் மேதகு அந்தோணி அல்பனீசுக்கு பிரதமர் வாழ்த்து

ஆஸ்திரேலிய தொழிலாளர் கட்சியின் வெற்றிக்காகவும், பிரதமராகத் தேர்ந்தெடுக்கப்பட்டதற்காகவும் மேதகு அந்தோணி அல்பனீசுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள சுட்டுரைச் செய்தியில், “ஆஸ்திரேலிய தொழிலாளர் கட்சியின் வெற்றிக்காகவும், பிரதமராக நீங்கள் தேர்ந்தெடுக்கப்பட்டதற்காகவும் @AlboMPக்கு வாழ்த்துகள்! நமது விரிவான கேந்திர கூட்டுமுயற்சியையும், இந்தோ- பசிபிக் பகுதியில் பகிரப்பட்ட முன்னுரிமைகளையும் வலுப்படுத்த ஆவலாக உள்ளேன்”, என்று தெரிவித்துள்ளார்.
இலங்கை அதிபர் மற்றும் பிரதமருடன் பிரதமர் மோடி உரையாடினார் – பயங்கரவாத தாக்குதல்களில் உயிரிழந்தவர்களுக்கு  இரங்கல் தெரிவித்தார்

பிரதமர் திரு. நரேந்திர மோடி இலங்கை அதிபர் மற்றும் பிரதமருடன் தொலைபேசியில் உரையாடினார். இலங்கையில் இன்று நிகழ்ந்த பயங்கரவாத தாக்குதல்களில் 150 க்கும் மேற்பட்ட அப்பாவி மக்கள் உயிரிழந்ததற்கு தனது சார்பிலும், இந்திய மக்கள் சார்பிலும் இரங்கல்களைத் தெரிவித்தார். ஒரு மதப் பண்டிகையின் போது புனித தலங்கள் உள்ளிட்ட பல்வேறு பகுதிகளில் நடைபெற்ற தொடர் குண்டுவெடிப்புகளுக்கு பிரதமர் திரு. மோடி வன்மையான கண்டனத்தைத் தெரிவித்தார். இந்த கொடுஞ் செயலில் ஈடுபட்டவர்களை மனிதநேயமற்றவர்கள் என்று சாடிய பிரதமர், இது திட்டமிட்ட காட்டுமிராண்டித்தனமான செயல் என்று குறிப்பிட்டார். நமது பிராந்தியத்திலும் உலகத்தின் அனைத்து பகுதிகளிலும், மனிதத்திற்கு பெரும் சவாலாக உள்ள தீவிரவாதத்தின் மற்றொரு கடுமையான நினைவூட்டல்தான் இந்த தாக்குதல்கள், என்று அவர் கூறினார். தீவிரவாதத்தினால் ஏற்படும் சவால்களை சமாளித்து இலங்கையின் பாதுகாப்பை உறுதிபடுத்த தேவையான அனைத்து உதவிகளையும் அளிக்க இந்தியா தயாராக உள்ளது என்பதை பிரதமர் மீண்டும் நினைவூட்டினார். இந்த கொடூர சம்பவத்தில் காயமடைந்தவர்கள் விரைவில் குணமடைய வாழ்த்து தெரிவித்த பிரதமர், அவர்களுக்கு தேவையான அனைத்து மருத்துவ உதவிகளையும் அளிக்கத் தயாராக இருப்பதாகவும் உறுதி அளித்தார்.
ஆப்கானிஸ்தான்-பாகிஸ்தான் பகுதிகளில் ஏற்பட்டுள்ள கடுமையான நிலநடுக்கத்தில் அனைவரும் பாதுகாப்பாக இருக்க பிரதமர் மோடி பிரார்த்தனை; நிலநடுக்கத்தினால் ஏற்பட்டுள்ள பாதிப்புகளை உடனடியாக மதிப்பிடுமாறு கேட்டுக்கொன்டார்.

ஆப்கானிஸ்தான்-பாகிஸ்தான் பகுதிகளில் ஏற்பட்டுள்ள தீவிர நிலநடுக்கத்தில் அனைவரும் பாதுகாப்பாக இருக்க பிரதமர் திரு, நரேந்திர மோடி பிரார்த்தனை செய்தார். நிலநடுக்கத்தினால் ஏற்பட்டுள்ள பாதிப்புகளை உடனடியாக மதிப்பீடு செய்யுமாறு பிரதமர் கேட்டுக்கொன்டார் “ஆப்கானிஸ்தான்-பாகிஸ்தான் பகுதிகளில் ஏற்பட்டுள்ள தீவிர நிலநடுக்கம் குறித்து கேள்விப்பட்டேன். அதன் தாக்கம் இந்தியாவின் சில பகுதிகளிலும் உணரப்பட்டது நான் அனைவரின் பாதுகாப்பிற்காகவும் பிரார்த்தனை செய்கிறேன். நிலைமை குறித்த தகவல்களை கேட்டுள்ளேன். ஆப்கானிஸ்தான்-பாகிஸ்தான் என எங்கு தேவை இருப்பினும் நாங்கள் உதவ தயாராக இருக்கிறோம்”, என்று பிரதமர் கூறியுள்ளார். •••••
பிரதமர் மோடி மற்றும் அபுதாபியின் மகுட இளவரசர் இடையிலான தொலைபேசி உரையாடல்.

பிரதமர் திரு. நரேந்திர மோடி இன்று அபுதாபியின் மகுட இளவரசர் ஷேக் முகமது பின் சயீத் அல் நஹ்யானுடன் தொலைபேசி உரையாடினார். அப்போது பிரதமர் மோடி ஐக்கிய அரபு எமிரேட் அரசாங்கத்திற்கும் மக்களுக்கும் தனது ரமலான் வாழ்த்துக்களைத் தெரிவித்தார். கொரோனா தொற்றுச் சூழ்நிலையில் இரு நாடுகளுக்கும் இடையிலான திறமையான ஒத்துழைப்பு குறித்து இரு தலைவர்கள் திருப்தி தெரிவித்தனர். ஐக்கிய அரபு எமிரேட்ஸில் உள்ள இந்திய குடிமக்களுக்கு அளித்த ஆதரவுக்கு பிரதமர் மோடி மகுட இளவரசருக்கு நன்றி தெரிவித்தார். ஐக்கிய அரபு எமிரேட் மகுட இளவரசர், அரச குடும்பம் மற்றும் மக்களின் ஆரோக்கியம் மற்றும் நல்வாழ்வுக்காக பிரதமர் தனது வாழ்த்துக்களைத் தெரிவித்தார்.
திரு ஜம்பே தாஷியின் மறைவுக்கு பிரதமர் இரங்கல்

அருணாச்சல பிரதேச சட்டமன்ற உறுப்பினர் திரு ஜம்பே தாஷி மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “திரு ஜம்பே தாஷி ஜியின் அகால மறைவு வேதனை அளிக்கிறது. அவர் ஒரு நம்பிக்கைக்குரிய தலைவராக இருந்தார், அவர் சமுதாயத்திற்கு சேவை செய்வதில் ஆர்வமாக இருந்தார். அருணாச்சல பிரதேசத்தின் முன்னேற்றத்திற்காக கடுமையாக உழைத்தார். இந்த சோகமான நேரத்தில், எனது எண்ணங்கள் அவரது குடும்பத்தினர் மற்றும் ஆதரவாளர்களுடன் உள்ளன. ஓம் மணி பத்மே ஹூம். @PemaKhanduBJP”
கோவாவில் மோபா பசுமை சர்வதேச விமான நிலையத்தை பிரதமர் திறந்துவைத்தார்

கோவாவில் மோபா பசுமை சர்வதேச விமான நிலையத்தை பிரதமர் திரு நரேந்திர மோடி திறந்துவைத்தார். கடந்த 2016-ம் ஆண்டு நவம்பர் மாதம் பிரதமர் இந்த விமான நிலையத்திற்கு அடிக்கல் நாட்டினார். சுமார் 2870 கோடி ரூபாய் செலவில் நீடித்த உள்கட்டமைப்புடன் இந்த விமான நிலையம் கட்டப்பட்டுள்ளது. சூரியசக்தி மின் நிலையம், பசுமை கட்டிடங்கள், ஓடு தளத்தில் எல்இடி விளக்குகள், மழைநீர் சேகரிப்பு, மறுசுழற்சி வசதிகளுடன் கழிவுநீர் சுத்திகரிப்பு ஆலை உள்ளிட்ட இதர வசதிகள் இந்த விமான நிலையத்தில் ஏற்படுத்தப்பட்டுள்ளன. இந்நிகழ்ச்சியில் பேசிய பிரதமர், மோபாவில் பசுமை விமான நிலையம் திறக்கப்பட்டதற்காக நாட்டு மக்களுக்கும், கோவா மக்களுக்கும் வாழ்த்துக்களை தெரிவித்துக் கொண்டார். மறைந்த மனோகர் பாரிக்கரின் பெயர் விமான நிலையத்திற்கு சூட்டப்பட்டுள்ளது குறித்து அவர் மகிழ்ச்சி தெரிவித்தார். இந்த விமான நிலையத்தில் ஆண்டிற்கு 40 லட்சம் பயணிகளை கையாள முடியும் என்று தெரிவித்த பிரதமர், எதிர்காலத்தில் மூன்றரை கோடி பயணிகளை கையாள முடியும் என்றும் கூறினார். முன்னதாக 70 வருடங்களில் 70 விமான நிலையங்கள் இருந்த நிலையில், கடந்த 8 வருடங்களில் 72 புதிய விமான நிலையங்கள் அமைக்கப்பட்டுள்ளதாக அவர் கூறினார். உலக விமான போக்குவரத்து சந்தையில் இந்தியா 3-ம் இடம் வகிப்பதாகவும் அவர் தெரிவித்தார். உடான் திட்டத்தின் மூலம் சாதாரண குடிமக்களும் விமானப் பயணத்தை மேற்கொள்வதற்கான வாய்ப்பு கிடைத்துள்ளதாக அவர் கூறினார். இத்திட்டத்தின் மூலம் 1 கோடிக்கும் மேற்பட்ட பயணிகள் பயணித்துள்ளதாக அவர் தெரிவித்தார். கடந்த 8 வருடங்களில் நாட்டின் சுற்றுலா துறையை மேம்படுத்தவும், எளிதாக பயணம் செய்யப்படுவதை உறுதி செய்யவும் எடுக்கப்பட்ட நடவடிக்கைகளை பிரதமர் பட்டியலிட்டார். கடந்த 2015-ம் ஆண்டு இந்தியாவில் உள்நாட்டு சுற்றுலாப் பயணிகளின் எண்ணிக்கை 14 கோடியாக இருந்தது என்றும், கடந்த வருடம் இது சுமார் 70 கோடியாக அதிகரித்தது என்றும் பிரதமர் கூறினார். சுற்றுலாத்துறை மூலம் வேலைவாய்ப்பு மற்றும் சுயவேலைவாய்ப்பு கிடைப்பதாக கூறிய பிரதமர், கோவாவில் சுற்றுலா உட்கட்டமைப்பை மேம்படுத்துவதற்கான நடவடிக்கைகளை விவரித்தார். இந்நிகழ்ச்சியில் கோவா முதலமைச்சர் டாக்டர் பிரமோத் சாவந்த், கோவா ஆளுநர் திரு பி எஸ் ஸ்ரீதரன் பிள்ளை, விமானப் போக்குவரத்துத்துறை அமைச்சர் திரு ஜோதிர் ஆதித்ய சிந்தியா, கப்பல் போக்குவரத்து துறை அமைச்சர் திரு ஸ்ரீபத் யசோ நாயக் உள்ளிட்டோர் கலந்து கொண்டனர்.
இந்தியாவிற்கு வருகை தந்துள்ள ரஷிய துணை அதிபருக்கு பிரதமர் மோடி வரவேற்பு

இந்தியாவிற்கு வருகை தந்துள்ள ரஷிய நாட்டின் துணை அதிபர் பிரதமர் திரு. டிமிட்ரி ரோகோஜினை பிரதமர் திரு. நரேந்திர மோடி இன்று வரவேற்றார். ரஷியாவுடனான கூட்டுறவிற்கு இந்தியா பெரும் முக்கியத்துவம் அளிப்பதாக பிரதமர் மோடி குறிப்பிட்டார். பிரதமர் புதினுடன் இணைந்து வரலாற்றுச் சிறப்பு மிக்க வருடாந்திர உச்சிமாநாடு நடத்துவது தொடர்பாக விரைவில் தாம் ரஷியாவிற்கு செல்ல உள்ளதாக பிரதமர் மோடி, ரஷிய துணை அதிபர் ரோகோஜினிடம் கூறினார். மேலும், இந்த மாநாடு மூலம் இருதரப்பு உறவு மேலும் வலுவடைந்து புதிய உயரத்தை எட்டும் என்றும் அவர் நம்பிக்கை தெரிவித்தார்.
லதா மங்கேஷ்கரின் பிறந்தநாளன்று பிரதமர் வாழ்த்து

லதா மங்கேஷ்கரின் பிறந்தநாளன்று, பிரதமர் திரு நரேந்திர மோடி அவருக்கு வாழ்த்து தெரிவித்தார். “லதா மங்கேஷ்கர் அவர்களுக்கு பிறந்தநாள் வாழ்ததுக்கள். அவருக்கு நீண்ட ஆயுளும் மகிழ்ச்சியான மற்றும் ஆரோக்கியமான வாழ்வும் அமைய வாழ்த்துகிறேன்” என்று பிரதமர் கூறியுள்ளார். ••••
பிரதமர் திரு நரேந்திர மோடி, பிரான்ஸ் அதிபர் திரு இம்மானுவேல் மேக்ரான் ஆகியோர் இடையிலான தொலைபேசி உரையாடல்

பிரதமர் திரு நரேந்திர மோடி இன்று பிரான்ஸ் அதிபர் திரு இம்மானுவேல் மேக்ரானை இன்று தொலைபேசியில் தொடர்பு கொண்டு பேசினார். உக்ரைனில் தற்போது நிலவும் சூழல் குறித்து இரு தலைவர்களும் விவாதித்தனர். அங்கு தொடரும் போர் குறித்தும், மனித குலத்திற்கு ஏற்பட்டுள்ள அச்சுறுத்தல் குறித்தும் அவர்கள் தங்கள் கவலைகளை பகிர்ந்து கொண்டனர். உக்ரைனில் நடைபெற்று வரும் வன்முறையை கைவிட்டு, போர் நிறுத்தத்தை மேற்கொண்டு பேச்சுவார்த்தைக்கு திரும்ப வேண்டுமென்ற இந்தியாவின் தொடர் வேண்டுகோளையும் பிரதமர் வெளியிட்டார். அனைத்து நாடுகளில் இறையாண்மை மற்றும் பிராந்திய ஒருமைப்பாட்டுக்கு மதிப்பு கொடுக்க வேண்டுமென்றும் அவர் வலியுறுத்தினார். இரு தரப்பிற்குமிடையே நடைபெற்று வரும் பேச்சுவார்த்தையை பிரதமர் வரவேற்றார். மக்கள் எந்தவித இடையூறுமின்றி சுமூகமாக நடமாடுவதை உறுதி செய்ய வேண்டுமென்றும் அவர் கேட்டுக்கொண்டார். உக்ரைனிலிருந்து இந்தியர்கள் இடம் பெயர்ந்து வரும் இந்தியர்களை, தாய் நாட்டுக்கு அழைத்து வரும் இந்தியாவின் முயற்சிகளை பிரான்ஸ் அதிபரிடம் பிரதமர் விளக்கினார்.
கோதுமை விநியோகம், இருப்பு மற்றும் ஏற்றுமதி ஆகியவற்றின் நிலைமையை ஆய்வு செய்வதற்கான கூட்டத்திற்கு பிரதமர் தலைமை தாங்கினார்

கோதுமை விநியோகம், இருப்பு மற்றும் ஏற்றுமதி ஆகியவற்றின் நிலைமையை ஆய்வு செய்வதற்கான கூட்டத்திற்கு பிரதமர் திரு. நரேந்திர மோடி தலைமை தாங்கினார் இதில் உள்ள பிரச்சனைகள் குறித்து பிரதமருக்கு விரிவான விளக்கம் அளிக்கப்பட்டது. 2022 மார்ச்-ஏப்ரல் மாதங்களில் ஏற்பட்ட அதிக வெப்பநிலை பயிர் உற்பத்தியில் எவ்வாறான தாக்கங்களை ஏற்படுத்தியுள்ளது குறித்து அவருக்கு விளக்கப்பட்டது. கோதுமை கொள்முதல் மற்றும் ஏற்றுமதியின் நிலை குறித்தும் ஆய்வு செய்யப்பட்டது. இந்தியாவின் விவசாயப் பொருட்களுக்கான தேவை அதிகரித்து வருவதைக் கருத்தில் கொண்டு, உணவு தானியங்கள் மற்றும் பிற விவசாயப் பொருட்களின் முக்கிய ஆதாரமாக இந்தியாவை உருவாக்கும் வகையில், தர நெறிமுறைகள் மற்றும் தரநிலைகளை உறுதி செய்ய அனைத்து நடவடிக்கைகளையும் எடுக்குமாறு பிரதமர் அறிவுறுத்தினார். விவசாயிகளுக்கு தேவையான அனைத்து உதவிகளையும் உறுதி செய்யுமாறு அலுவலர்களை பிரதமர் கேட்டுக் கொண்டார். விவசாயிகளுக்கு நன்மை பயக்கும் சந்தை விலைகள் குறித்தும் பிரதமருக்கு விளக்கப்பட்டது. இந்தக் கூட்டத்தில் பிரதமரின் முதன்மைச் செயலர், ஆலோசகர்கள், கேபினட் செயலர், உணவு மற்றும் பொது விநியோகத் துறை மற்றும் விவசாயத் துறை செயலர்கள் கலந்து கொண்டனர்.
மத்திய அரசு ஊழியர்கள் மற்றும் ஓய்வூதியதாரர்களுக்கு அகவிலைப்படி உயர்வு வழங்க மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மத்திய அரசு ஊழியர்களுக்கு 01.01.2022 முதல் 3% அகவிலைப்படி உயர்வு வழங்க ஒப்புதல் அளிக்கப்பட்டது. இந்த உயர்வு ஓய்வூதியதாரர்களுக்கும் பொருந்தும். 7-வது மத்திய ஊதியக்குழு பரிந்துரைகள் அடிப்படையில் இந்த உயர்வு வழங்கப்படுகிறது. இதன் மூலம் அரசுக்கு ஆண்டுதோறும் கூடுதலாக ரூ.9,544.50 கோடி செலவாகும். இதன் மூலம் 47.68 லட்சம் மத்திய அரசு ஊழியர்களும், 68.68 லட்சம் ஓய்வூதியதாரர்களும் பயனடைவார்கள். ——